b'\n_START_ARTICLE_\nEuropean Hit Radio Top 100\n_START_PARAGRAPH_\nEuropean Hit Radio Top 100 ir radiostacijas European Hit Radio gada nosl\xc4\x93guma tops, kur\xc5\xa1 tiek sast\xc4\x81d\xc4\xabts balstoties uz European Hit Radio Top 40 rezult\xc4\x81tiem. L\xc4\xabdz 2002. gada 1. novembrim radiostacijas nosaukums bija Super FM.\n_START_SECTION_\nTop 100 sast\xc4\x81d\xc4\xab\xc5\xa1anas princips\n_START_PARAGRAPH_\nEuropean Hit Radio Top 100 tiek sast\xc4\x81d\xc4\xabts pamatojoties uz klaus\xc4\xabt\xc4\x81ju balsojuma rezult\xc4\x81tiem, kas, ik ned\xc4\x93\xc4\xbcu, tiek apkopoti Top 40. Topa veido\xc5\xa1anas proces\xc4\x81 piedal\xc4\x81s visas dziesmas, kas kaut reizi ir pabiju\xc5\xa1as Top 40 sarakst\xc4\x81. No vis\xc4\x81m vid\xc4\x93ji 250 l\xc4\xabdz 280 gada laik\xc4\x81 Top 40 iek\xc4\xbcuvu\xc5\xa1aj\xc4\x81m dziesm\xc4\x81m, tiek noteiktas popul\xc4\x81r\xc4\x81k\xc4\x81s 100. _NEWLINE_Katrai dziesmai, kas kaut reizi ir iek\xc4\xbcuvusi Top 40, tiek pie\xc5\xa1\xc4\xb7irts punktu skaits, atkar\xc4\xabb\xc4\x81 no dziesmas atra\xc5\xa1an\xc4\x81s vietas top\xc4\x81. Piem\xc4\x93ram, ja dziesma ikned\xc4\x93\xc4\xbcas Top 40 ie\xc5\x86em 1. vietu, tad dziesmai tiek pieskait\xc4\xabts 1 punkts, ja dziesma ie\xc5\x86em 12. vietu, tad 12 punkti, ja 37. vietu, tad 37 punkti un t\xc4\x81 t\xc4\x81l\xc4\x81k. Ned\xc4\x93\xc4\xbc\xc4\x81s, kur\xc4\x81s dziesma nav iek\xc4\xbcuvusi Top 40 popul\xc4\x81r\xc4\x81ko dziesmu sarakst\xc4\x81, dziesmai tiek pieskait\xc4\xabts 41 punkts. Veidojot Top 100, visi punkti tiek skait\xc4\xabti kop\xc4\x81 un augst\xc4\x81ko vietu ieg\xc5\xabst dziesma ar vismaz\xc4\x81ko punktu skaitu. Ja vair\xc4\x81k\xc4\x81m dziesm\xc4\x81m ir vien\xc4\x81ds punktu skaits, tad augst\xc4\x81k\xc4\x81 viet\xc4\x81 non\xc4\x81k t\xc4\x81 dziesma, kurai ir bijusi augst\xc4\x81k\xc4\x81 vieta Top 40, tad n\xc4\x81kam\xc4\x81 augst\xc4\x81k\xc4\x81 vieta un t\xc4\x81 t\xc4\x81l\xc4\x81k.'